Венеция

Венеция () е град в Североизточна Италия, център на областта Венето, пристанище на Адриатическо море с товарооборот над 20 млн. тона. Населението му е около 259 939 души към 30 юни 2019 г. Градът е разположен върху множество малки острови – около 118 на брой – в плитка лагуна на Адриатическо море, позната като Венецианска лагуна. Соленоводната лагуна заема крайбрежието между устията на реките По и Пиаве. Около 1/3 от града се намира върху континенталната част.

Символът на Венеция е крилат лъв, който фигурира на знамето и герба на града.

Промишлено-пристанищната част на града се намира на континента. Характеризира се с корабостроене, ремонтиране на кораби, цветна металургия, нефтопреработваща, химическа, електротехническа и лека промишленост. Слави се със занаятчийското си производство на изделия от стъкло – венецианско стъкло, дантели, мозайки.

Във Венеция се намират Държавният бизнес университет „Ca’ Foscari“, Академията за изящни изкуства, консерватория, прочутият оперен театър „Ла Фениче“, военноморската академия, Домът-колекция на Пеги Гугенхайм, богати музеи и дворци. Дом е на Венецианското биенале (провеждано през година, от 1895 г., насам), част от което е и Венецианският филмов фестивал, който се провежда ежегодно от 1934 г.; и не на последно място – карнавалът на Венеция.

Венеция е морски курорт, център на международния туризъм със световно значение, най-известен с Лидо ди Венеция и Лидо ди Йезоло.

В градския транспорт са запазени традиционните за града гондоли и моторни лодки вапарето.

На това място съществува селище от V век пр.н.е., а градът е създаден през IX век. От X до XIV век е значим център; посредник в търговията между Западна Европа и Изтока.

От Средновековието до 1797 г., Венеция е република – Венецианската република (на венециански: Serenìsima Repùblica Vèneta) – „Светлейшата република Венета“, оглавявана от дожи. Тя е независима държава, съществувала между IX и XVIII век, разполагаща със значим военноморски флот. През периодите 1797 – 1805 и 1815 – 1866 г. е владение на Австрийската империя.

Градът и лагуната са включени в списъка на световното културно и природно наследство на ЮНЕСКО, поради своята уникалност в стила и архитектурата на сградите – Венето-византийски стил. Венеция е построена върху масивни дървени колове (пилони) – около 8 на брой за кв. м.

Поради слягането и повишаването нивото на морето Венеция е застрашена от постоянни наводнения ( (букв. висока вода). Водният транспорт също уврежда основите на сградите.

През ноември 2019 г., Венеция е сполетяна от наводнение – едно от най-мащабните в историята на града. Нанесени са непоправими вреди на културното наследство. Регистрирани са две жертви.

Административно деление 
Венецианският Канал Гранде се извива S-образно през центъра на Венеция. Градът се дели на шест административни района още от Средновековието, познати като сестиери:

Климат

Забележителности 

 Площад „Сан Марко“ – около него са разположени едноименната базилика „Сан Марко“, „Прокурациите“, Дворецът на дожите, Кулата-камбанария;
 Базиликата „Сан Марко“ – произведение на венецианската религиозна архитектура;
 Кулата-камбанария на „Сан Марко“ с „Лоджета Сансовино“;
 Дворец на дожите – седалище на управителя на Венецианската република. В днешно време е паметник на архитектурата и музей на изобразителното изкуство;
 „Мостът на въздишките“ – свързва Двореца на дожите със затвора;
 „Прокурациите“ – административни здания, обграждащи площад „Сан Марко“. Делят се на „Стари“ и „Нови“ според периода им на изграждане;
 Библиотека Марчана – една от най-големите библиотеки на Италия;
 „Канал Гранде“ – близо четирикилометров воден път. Главна пътна артерия на историческата част на града;
 „Галерия дел'Акамедия“ – музей-галерия, в който се помещава богата колекция от художествени творби на Джовани Белини, Тиеполо, Тициан, Каналето и др;
 Църквата „Сан Симоне Пиколо“;
 Църквата „Санта Мария ди Назарет“ (Скалци) – образец на бароковото изкуство от втората половина на XVII век. В една от капелите са съхранени стенописи на Тиеполо;
 „Фондако дей Турки“ (Турски склад) – бивш дворец и склад на турските търговци. Паметник на венецианската архитектура от XII–XIII век.
 „Фондако дей Тедески“ (Немски склад) – някогашен склад и представителство на немските търговци;
 Мостът „Риалто“ – сводов каменен мост от XVI век, пресичащ Канал Гранде и свързващ двете основни части на града;
 „Ка' д'Оро“ – дворец в стил „пламтяща готика“. В него се помещава галерията „Франкети“;
 „Ка' Пезаро“ – образец на венецианската архитектура от XVII век;
 Рибният пазар – служил за тържище на риба. Понастоящем е архитектурен паметник.

Известни личности 

 Родени във Венеция
 Томазо Албинони (1671 – 1751), композитор
 Антонио Вивалди (1678 – 1741), композитор
 Ермано Волф-Ферари (1876 – 1948), композитор
 Карло Голдони (1707 – 1793), драматург
 Даниеле Дел Джудиче (1949 – 2021), писател
 Себастиано Ерицо (1525 – 1585), писател
 Виторе Карпачо (1465 – 1526), художник
 Масимо Качари (р. 1944), политик
 Климент XIII (1693 – 1769), папа
 Марко Поло (1254 – 1324), пътешественик
 Джакопо Рикати (1676 – 1754), математик
 Барбара Строци (1619 – 1677), композиторка
 Джовани Батиста Тиеполо (1696 – 1770), художник
 Франческо Хайес (1791 – 1882), художник
 Пати Право (1948), певица

 Починали във Венеция
 Томазо Албинони (1671 – 1751), композитор
 Исак Абрабанел (1437 – 1508), философ и финансист
 Джузепе Бетуси (1512 – 1573), писател
 Ермано Волф-Ферари (1876 – 1948), композитор
 Карел Дюжарден (1640 – 1678), нидерландски художник
 Себастиано Ерицо (1525 – 1585), писател
 Франческо Кавали (1602 – 1676), композитор
 Каналето (1697 – 1768), художник
 Антонио Канова (1757 – 1822), скулптор
 Виторе Карпачо (1465 – 1526), художник
 Клаудио Монтеверди (1567 – 1643), композитор
 Отавиано Петручи (1466 – 1539), художник
 Якопо Сансовино (1486 – 1568), ренесансов скулптор и архитект
 Николо Тарталия (1499 – 1557), учен
 Тициан (1489 – 1576), художник

 Други личности, свързани с Венеция
 Амедео Модиляни (1884 – 1920), художник; учи в града през 1903 – 1906 г.
 Филип Солерс, френски писател; всичките му романи са написани във Венеция.

Източници

Външни препратки 

  Официален сайт на град Венеция
 „Материали по история“ – фотоалбуми за Венеция